SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS

PROTOKOLS Nr. 190

**2017. gada 23. maijā plkst.10.00**

Rīgā, Jēkaba ielā 16, komisijas sēžu zālē

Sēdē piedalās:

komisijas locekļi:

**Kārlis Seržants**

**Kārlis Krēsliņš**

**Ringolds Balodis**

**Aleksejs Loskutovs**

**Jānis Ruks**

**Juris Vectirāns**

**Mihails Zemļinskis**

**Uzaicinātie:**

* Iekšējās drošības biroja priekšnieks **Valters Mūrnieks**;
* Iekšējās drošības biroja juriskonsulte **Gita Ķestere**;
* Tieslietu ministrijas Nozaru politikas departamenta Kriminālsodu izpildes politikas nodaļas vadītāja **Kristīne Ķipēna**;
* Valsts probācijas dienesta vadītājs **Mihails Papsujevičs**;
* Valsts probācijas dienesta Juridiskās nodaļas juriskonsults **Andris Eglons**;
* Iekšlietu ministrijas Informācijas centra Administratīvo pārkāpumu uzskaites nodaļas vadītāja **Margita Kukjāne**;

citas personas:

**Juridiskā biroja (turpmāk – JB) vecākā juridiskā padomniece Līvija Millere;**

**Aizsardzības, iekšlietu un korupcijas novēršanas komisijas vecākā konsultante Ieva Barvika, konsultanti Inese Silabriede un Daina Sunepa**

**Sēdi vada:** komisijaspriekšsēdētāja biedrs K.Seržants

**Sēdi protokolē:** I.Silabriede

**Sēdes veids:** atklāta

Darba kārtība:

1. **Grozījumi Biometrijas datu apstrādes likumā (874/Lp12) 2. lasījums.**
2. **Grozījumi Valsts probācijas dienesta likumā (899/Lp12) 1. lasījums.**

**K.Seržants** atklāj sēdi, informē par darba kārtību.

**1. Grozījumi Biometrijas datu apstrādes likumā (874/Lp12) 2. lasījums.**

****K.Seržants** informē, ka likumprojekta otrajam lasījumam priekšlikumu nav saņemti. Ierosina komisiju atbalstīt likumprojektu** „Grozījumi Biometrijas datu apstrādes likumā” (874/Lp12) **otrajam lasījumam**un noteikt priekšlikumu iesniegšanas laiku trešajam lasījumam 5 dienas.

*Deputātiem nav iebildumu.*

LĒMUMS: atbalstīt likumprojektu „Grozījumi Biometrijas datu apstrādes likumā” (874/Lp12) un virzīt izskatīšanai Saeimas sēdē otrajā lasījumā un noteikt priekšlikumu iesniegšanas laiku trešajam lasījumam 5 dienas.

**2. Grozījum Valsts probācijas dienesta likumā (899/Lp12) 1. lasījums.**

**K.Seržants dod vārdu uzaicinātajām amatpersonām komentēt likumprojektu** „Grozījumi Valsts probācijas dienesta likumā” (turpmāk - VPDL).

**M.Papsujevičs** komentē likumprojektu VPDL un atzīmē iemeslus, kādēļ ir nepieciešami sagatavotie grozījumi.

Valsts probācijas dienests (turpmāk – VPD) kopš 2013. gada īsteno apjomīgu projektu, kas aptver probācijas klientu elektroniskās uzraudzības programmu, kā arī brīvprātīgo līdzgaitnieku programmu u.c. aktivitātes. Ir tikuši realizēti elektroniskās uzraudzības u.c. pilotprojekti. Elektroniskās uzraudzības regulējums ir iestrādāts Krimināllikumā u.c. likumos, bet ir nepieciešams precizēt normas, kuras skar tieši VPD darbības sfēru. Tās ir probācijas klienta komunikācija ar potenciālo darba devēju, dzīves vietas īpašnieku u.c. Tāpat ir jāsaskaņo un jāprecizē VPDL un Brīvprātīgā darba likuma tiesiskās normas.

Praksē ir konstatēts, ka nepieciešams pilnveidot esošo tiesisko regulējumu attiecībā uz Valsts policijas (turpmāk – VP) pienākumiem bāriņtiesai ziņot par tiem probācijas klientiem, kas notiesāti par tīšiem vardarbīgiem noziedzīgiem nodarījumiem vai noziedzīgiem nodarījumiem pret dzimumneaizskaramību un tikumību, probācijas klienta dzīvesvietas maiņas gadījumos. Izstrādātie VPDL grozījumi uzliek par pienākumu saņemt ziņas par probācijas klientu tai bāriņtiesai, uz kuras darbības teritoriju probācijas klients pārceļas dzīvot.

VPDL grozījumi paredz tiesības VPD saņemt ziņas no VP “Notikumu žurnāla” reģistra, kurā atrodama informācija par notikumiem, kuros ir iesaistīti probācijas dienesta klienti, arī gadījumos, kad viņi nav vainīgās personas. Šī informācija VPD darbam ir ļoti svarīga, jo sniedz patiesu informāciju par vidi, kurā probācijas klients uzturas.

Vēl VPDL grozījumi aptver dažādas tiesiskā regulējuma nianses, kuru precizēšanas nepieciešamība ir iezīmējusies praksē. Likumprojekts ir tapis 3 gadu garumā, tam ir bijis ilgs saskaņošanas periods ministrijās.

**K.Seržants** dod vārdu JB pārstāvei.

**L.Millere** atzīmē, ka JB nav konceptuālu iebildumu likumprojekta virzīšanai pirmajam lasījumam, bet uzsver, ka viņai būs daudz detalizētu jautājumu autoriem attiecībā uz atsevišķiem formulējumiem. Uzsver, ka būs vajadzīgs ilgāks termiņš priekšlikumu iesniegšanai.

**K.Seržants** ierosina deputātiem likumprojektu detalizēti pa pantiem izskatīt otrajā lasījumā.

*Deputātiem nav iebildumu.*

**L.Millere iesaka noteikt priekšlikumu iesniegšanas termiņu 2 nedēļas.**

**Deputāti vienojas par priekšlikumu iesniegšanas termiņu otrajam lasījumam noteikt 15. jūniju.**

**K.Seržants ierosina konceptuāli atbalstīt iesniegto likumprojektu** „Grozījumi Valsts probācijas dienesta likumā” (899/Lp12) **pirmajam lasījumam.**

*Deputātiem nav iebildumu.*

LĒMUMS: konceptuāli atbalstīt likumprojektu „Grozījumi Valsts probācijas dienesta likumā” (899/Lp12) un virzīt izskatīšanai Saeimas sēdē pirmajā lasījumā.

Sēde pabeigta plkst. 10.10.

Komisijas priekšsēdētāja biedrs K.Seržants

Komisijas sekretārs K.Krēsliņš

Komisijas konsultante I.Silabriede